1. sz. melléklet

Budapest Főváros Közgyűlésének………………../2008. (………………..) önkormányzati rendelete a fővárosi kitüntető díjak alapításáról és adományozásáról szóló 28/1992.(X.1.) önkormányzati rendelet módosításáról 

Budapest Főváros Közgyűlése a helyi önkormányzatokról szóló 1990. évi LXV. törvény 1. § (6) bekezdés a) pontja, valamint a 18. § (1) bekezdése, továbbá a Magyar Köztársaság kitüntetéseiről szóló 1991. évi XXXI. törvény 7. §-ában kapott felhatalmazás alapján az alábbi rendeletet alkotja:

1. §
A fővárosi kitüntető díjak alapításáról és adományozásáról szóló 28/1992.(X.1.) Főv. Kgy. rendelet (továbbiakban: Rendelet) 1.§ (f) pontja helyébe a következő rendelkezés lép:

[Díjak:]

„ f) Dr. Barna Sándor Emlékérem – A Főváros Közbiztonságáért”

2. §
A Rendelet 3/D. §-ának (1) bekezdése helyébe a következő rendelkezés lép: 

„3/D. § (1) A „Dr. Barna Sándor Emlékérem – A Főváros Közbiztonságáért” díj adományozható a főváros közbiztonsága, rendvédelme területén, a közbiztonság fenntartásában, annak javítása érdekében huzamosabb ideje kiemelkedő teljesítményt nyújtó, vagy a rendvédelmi szervezetek állományába tartozó személy teljesítményének, munkájának elismerésére.”
3. §
A Rendelet 3/D. §-ának (5) bekezdése helyébe a következő rendelkezés lép: 

„3/D. § (5) A „Dr. Barna Sándor Emlékérem – A Főváros Közbiztonságáért” díj évente legfeljebb 5 db adományozható. Átadására november 17-e alkalmából kerül sor.”
4. §
A Rendelet 3/D. §-ának (6) bekezdése helyébe a következő rendelkezés lép: 

„3/D. § (6) Méltatlanná válik a „Dr. Barna Sándor Emlékérem – A Főváros Közbiztonságáért” díj kitüntetésre az, akit jogerős ítélettel a közügyek gyakorlásától eltiltottak. Az emlékérmet az arra érdemtelenné vált személytől a főpolgármester vonja vissza, a Fővárosi Közgyűlés tájékoztatása mellett.”
5. §
A Rendelet 4. § helyébe a következő rendelkezés lép: 

4. § (1) „Pro Urbe Budapest” díjra, „Budapestért” díjra és „Zalabai Gábor díj - A Budapestiek Esélyegyenlőségéért” elismerés adományozására javaslatot tehetnek:

- Budapest Főváros Közgyűlése tagja(i)

- Budapest Főváros Közgyűlése bizottsága(i)

- a kerületi önkormányzatok képviselő-testületei

- a fővárosi kisebbségi önkormányzatok képviselő-testületei

- a kerületi kisebbségi önkormányzatok képviselő-testületei,

- továbbá a „Zalabai Gábor díj - A Budapestiek Esélyegyenlőségéért” díj tekintetében a Szociális Szakmai Szövetség is.
(2) A „Fővárosért Emlékzászló”, a „Dr. Barna Sándor Emlékérem – A Főváros Közbiztonságáért” díjakra javaslatot tehet a Fővárosi Közgyűlés Városrendészeti Bizottsága.
(3) A „Csengery Antal Díjra” javaslatot tehet a főpolgármester.

(4) A „Főváros Szolgálatáért” díjra javaslatot tehet a főpolgármester és a főjegyző.

6. §
A Rendelet a következő 4/A-4/B. §-okkal egészül ki:
4/A. § (1) A „Pro Urbe Budapest” díj adományozásáról a Fővárosi Közgyűlés dönt a díszpolgári cím adományozását előkészítő ideiglenes bizottság javaslata alapján.

(2) A „Budapestért” díj adományozásáról a főpolgármesterből és a Fővárosi Közgyűlés állandó bizottságai elnökeiből álló kuratórium dönt. A kuratórium a működésének eljárási szabályait maga alkotja meg.

(3) A „Főváros Szolgálatáért” díj adományozásáról saját kezdeményezésre, illetőleg a főjegyző javaslatára a főpolgármester dönt.

(4) A „Zalabai Gábor díj - A Budapestiek Esélyegyenlőségéért” díj adományozásáról a Fővárosi Közgyűlés dönt, az Egészségügyi és Szociálpolitikai Bizottság és az Esélyegyenlőségi, Foglalkoztatáspolitikai és Kisebbségi Bizottság - együttes ülésén kialakított - véleményével ellátott javaslat alapján.

(5) A „Fővárosért Emlékzászló” és a „Dr. Barna Sándor Emlékérem – A Főváros Közbiztonságáért”  díjak adományozásáról a Fővárosi Közgyűlés dönt a Fővárosi Közgyűlés Városrendészeti Bizottsága véleményével ellátott javaslata alapján.

(6) A „Csengery Antal Díj” adományozásáról a Fővárosi Közgyűlés Kulturális Bizottsága véleményének kikérése után a főpolgármester dönt.
4/B. § (1) A Fővárosi Önkormányzat által alapított díjak adományozásával kapcsolatos előkészítő, szervező tevékenységet a Főpolgármesteri Hivatal látja el.

(2) A díjakat ünnepélyes keretek között a főpolgármester adja át.

(3) A díjazottak névsorát a Fővárosi Közlönyben közzé kell tenni.

7. §
(1) A Fővárosi Önkormányzat Szervezeti és Működési Szabályzatáról szóló 7/1992. (III.26.) Főv. Kgy. rendelet (a továbbiakban: SZMSZ) 5. sz. mellékletének II. fejezetében az Városrendészeti Bizottságra vonatkozó hatáskörök jegyzékében a 13. pont az alábbiak szerint módosul:
„13. Javaslatot tesz a „Fővárosért Emlékzászló”, a „Dr. Barna Sándor Emlékérem – A Főváros Közbiztonságáért” fővárosi kitüntető díjak adományozására a Fővárosi Közgyűlés számára.

28/1992.(X.1.) Főv.Kgy. rendelet 4. § (1),(6) bekezdés”
8. §
Ez a rendelet kihirdetése napján lép hatályba. 


Dr. Tiba Zsolt
Dr. Demszky Gábor


főjegyző
főpolgármester
indokolás

Általános indokolás

A fővárosi kitüntető díjak alapításáról és adományozásáról szóló 28/1992.(X.1.) Főv. Kgy. rendelet módosítására a „Főváros Közbiztonságáért Emlékérem” díj elnevezésének megváltoztatása miatt kerül sor. Budapest Főváros Közgyűlése a díj elnevezését – a közelmúltban elhunyt Dr. Barna Sándor rendőr-altábornagy emlékére – „Dr. Barna Sándor Emlékérem – A Főváros Közbiztonságáért” díjra módosítja.
Részletes indokolás
1. §-hoz

Meghatározza a kitüntető díj elnevezését.

2. §-6.§-hoz

A közbiztonsági szakember nevéhez kötött díj elnevezése értelemszerűen változik. Továbbá az egyéb díjakat érintően a javaslattevők köre kerül pontosításra.

7. §-hoz

Az SZMSZ 5. sz. melléklet II. fejezetében a bizottságra vonatkozó hatáskörök jegyzékében módosítja a díj elnevezését.

8. §-hoz

A rendelet hatálybalépéséről rendelkezik, azzal hogy a módosítása csak a rendelet hatálybalépését követően adományozásra kerülő kitüntetésekre vonatkozik.

